**Valta kuuluu kansalle r.p.**, lyhyemmin **VKK** on suomalainen kansalliskonservatiivinen puolue. Puolue on perustettu vuonna 2021. Sen puheenjohtajana toimii Antti Asikainen. VKK putosi eduskunnasta vuoden 2023 vaaleissa.

Puolueen arvoja ovat puolueettomuus ja suomalaisen kansallisaatteen, maaseudun ja yrittäjyyden tukeminen. Lisäksi arvoihin kuuluvat vahvasti perustuslailliset sekä ihmisoikeudelliset teemat.

Puolue suhtautuu kielteisesti Euroopan unioniin, eurovaluuttaan ja sotilasliitto Natoon.

Historia
--------

|  |
| --- |
| **Vaalitulokset** |
| **Eduskuntavaalit** |
| Vuosi | Edustajat | Äänet |  |
| 2023 | – | 8 469 | 0,27 % |  |
| **Aluevaalit** |
| Vuosi | Edustajat | Äänet |  |
| 2022 | 10 | 24 189 | 1,30 % |  |

VKK:n perustivat perussuomalaisista erotettu kansanedustaja Ano Turtiainen, Ilkka Tiainen, Jarno Vähäkainu ja Suvi Ahonen kesäkuussa 2021, ja se merkittiin puoluerekisteriin syyskuussa 2021. Yhdistys keräsi puolueeksi rekisteröimiseen vaaditut 5000 kannattajakorttia yhden vuorokauden aikana, elokuussa 2021.

Puolueohjelma luetettiin ennen sen hyväksymistä ja julkaisemista useilla taustahenkilöillä, joista yksi oli tavarataloyrittäjä Juha Kärkkäinen. Puheenjohtajistoon nousivat Ilkka Tiainen, Jarno Vähäkainu ja Suvi Ahonen.

Joulukuussa 2021 perussuomalaisiin kuulunut kansalaisaktivisti Ossi Tiihonen haki VKK:n jäseneksi erottuaan perussuomalaisista. Tiihonen oli ollut perussuomalaisten puheenjohtajavaalissa vuonna 2021 ehdokkaana mutta oli hävinnyt Riikka Purralle. Marraskuussa 2021 perussuomalaiset oli evännyt Tiihoselta aluevaaliehdokkuuden perussuomalaisten listalla vedoten Tiihosen kielteiseen koronarokotekantaan.

VKK asetti 204 ehdokasta aluevaaleissa 2022. Se sai 1,3 prosenttia äänistä ja kymmenen aluevaltuustopaikkaa. Ainakin kaksi aluevaltuutettua on sittemmin eronnut VKK:sta vaalikauden aikana. Tiihonen puolestaan erosi VKK:sta ja perusti Vapauden liiton.

Kesäkuussa 2022 VKK sai huomiota, kun sen puheenjohtajistoon kuuluva Jarno Vähäkainu kuvasi vihreiden kansanedustajaa Iiris Suomelaa eduskunnan kahvilassa. Eduskunnan puhemies Matti Vanhanen antoi Vähäkainulle porttikiellon Eduskuntataloon.

Syyskuun alussa 2022 Turtiaista työkseen avustanut James Hirvisaari jäi eläkkeelle ja Turtiaisen eduskunta-avustajaksi nousi Teppana Euro.

6. helmikuuta 2023 puoluekokouksen ympärillä 1. varapuheenjohtaja Ilkka Tiainen, 2. varapuheenjohtaja Jarno Vähäkainu ja 3. varapuheenjohtaja ja entinen puoluesihteeri Suvi Ahonen jättivät puolueen. Uudeksi puoluesihteeriksi nousi Marko Hiltunen, joka valittiin myös taloudenhoitajaksi. Hiltusen puoluetausta on vasemmistoliitossa, jonka ehdokaslistalta hänet valittiin Vaalan kunnanvaltuuston jäseneksi vuosien 2017 ja 2021 kuntavaaleissa.

Eduskuntavaaleissa 2023 VKK sai 8469 ääntä (0,27 %). Ano Turtiaista ei valittu uudelleen eduskuntaan. Puolueen ehdokkaana oli myös Venäjä-tutkija Johan Bäckman.

Lokakuussa 2023 Turtiainen kertoi, että puolue olisi ylimääräisessä puoluekokouksessaan 21.10. päättänyt vaihtaa puolueen nimeksi *Valta kuuluu Kristukselle*.

Marraskuussa 2023 käräjäoikeus mitätöi helmikuun 2023 puoluekokouksen päätökset puolueen hallituksen jäsenistä ja nimenkirjoittajista. Kokousta ei ollut kutsuttu kokoon sääntöjen mukaan.

Maaliskuussa 2024 valtiontalouden tarkastusvirasto kertoi, että VKK on kieltäytynyt yhteistyöstä puoluerahoituksen selvittämisessä. Turtiaisen mukaan VKK ei osallistunut puolurahoituksen selvittämiseen, koska puolue ei ole saanut tukea vaaleihin. Turtiainen ja Hiltunen olivat kuitenkin saaneet 25 000 euron liput Pietarin talousfoorumiin, joita tarkastusvirasto piti puoluetukena.

Maaliskuussa 2024 pidetyssä ylimääräisessä puoluekokouksessa Turtiainen syrjäytettiin puheenjohtajan paikalta. Uudeksi puheenjohtajaksi valittiin väliaikaisesti Antti Asikainen ja varapuheenjohtajiksi Dawson Clay, Lauri Louhivirta sekä Jarmo Ylinen. VKK sanoutui irti samalla Turtiaisen Venäjä-yhteyksistä. VKK ilmoitti uuden hallituksen selvittävän puutteelliset viranomaisilmoitukset valtiontalouden tarkastusviraston kanssa sekä päättävän mahdollisten rikosilmoitusten tekemisestä liittyen puolueen rekisteritietojen ja nimen muuttamiseen ilman lainvoimaa olevia nimikirjoittajia. Asikainen on toiminut Kouvolan paikallisyhdistyksen puheenjohtajana.

Politiikka
----------

Aluksi VKK profiloitui koronatoimien vastaisena liikkeenä. Sillä oli herätyskristillinen tyyli, ja puoluejohtaja Turtiainen puhui lopun ajoista. VKK vastustaa Suomen Nato-jäsenyyttä, ja puoluetta on mediassa kutsuttu Venäjä-mieliseksi.

VKK kuvailee itseään keskustaoikeistolaiseksi ja suoraa demokratiaa ajavaksi puolueeksi. Puolueen korostamia arvoja ovat sananvapaus, omistamisen vapaus, yhtäläinen ihmisarvo, henkilökohtainen koskemattomuus, aito demokratia, avoimuus, rehellisyys, reiluus ja hyväntahtoisuus. VKK korostaa kristinuskon roolia länsimaisten yhteiskuntien syntymisessä ja arvopohjassa. Poliittisesti puolue on korostanut konservatismia ja rohkeaa uudistamista. Vasemmistoliiton äänenkannattaja *Kansan Uutiset* puolestaan kuvaa puoluetta selvän äärioikeistolaiseksi, kun taas *Keskipohjanmaan* mukaan puolueen ulostuloja "voi nimittää radikaaliksi" ja samanlaiseksi kuin "äärioikeistolla ja jyrkän linjan oikeistopopulisteilla".

VKK:n tavoitteisiin kuuluu suoran demokratian lisäämisen lisäksi parlamentarismin uudistaminen siten, että jokainen eduskuntapuolue kuuluisi hallitukseen kannatuksensa mukaisessa suhteessa, eikä olisi olemassa oppositiota. VKK ajaa myös tasaveromallia sekä yritysten arvonlisäveron verottoman alarajan nostoa 60 000 euroon. Puolue on jyrkän maahanmuuttovastainen. Esimerkiksi Jyväskylän puheenjohtajat ovat Kansallismielisten liittouman entisiä vaikuttajia ja ainakin toinen heistä kuului Soldiers of Odinin ydinhahmoihin. VKK:n puolueohjelma vastustaa "yhteiskuntarauhaa uhkaavaa ohjelmallista väestönvaihtoa".

*Helsingin Sanomien* mukaan puolue on Venäjä-myönteinen, mikä on "täysin poikkeuksellista 2020-luvun Suomen poliittisella kartalla, ja ylipäätään harvinaista sitten 1970-luvun kiihkeimpien taistolaisvuosien". Useat puolueen johtohahmot kuten Turtiainen ja Hirvisaari ovat tehneet Venäjä- ja Putin-myönteisiä lausuntoja.

Ano Turtiainen ja puoluesihteeri Marko Hiltunen uskovat vuoden 2023 eduskuntavaaleissa tapahtuneen vaalivilppiä. Heidän omien laskujensa mukaan vaaleissa olisi kadonnut yli 150 000 ääntä. Turtiainen uskoo Yhdysvaltain avaruushallintovirasto Nasan laskeneen vaalien tuloksen. Turtiainen on YouTube-videoillaan esittänyt näkemyksiä, joissa hän haaveilee Venäjän miehittävän osan Suomesta, mikä Turtiaisen mielestä mahdollistaisi VKK:n paluun eduskuntaan.

Eduskuntaryhmä
--------------

*Pääartikkeli: Eduskuntaryhmä Valta kuuluu kansalle*

Jäsenet ja kannattajat
----------------------

Äänioikeuden omaavia varsinaisia jäseniä puolueella on rajattu joukko, keväällä 2023 heitä oli kahdeksan.
Tammikuun alussa 2022 puolueella oli 27 paikallisosastoa ja puolueen mukaan äänioikeutta vailla olevia kannatusjäseniä oli yli 3 000. Ano Turtiaisen mukaan kannattajista merkittävä osa tulee perussuomalaisista ja kristillisdemokraateista, mutta suurimmalla osalla ei ole aiemmin ollut puoluekantaa. Turtiaisen mukaan tukijäsenistä noin 70 prosenttia olisi ollut naisia. Mukana on paljon koronarokotekriittistä ja naisvaltaista terveydenhuollon alan väkeä.

Lähteet
-------

1. 1 2 3 4  Korpela, Helena: Ano Turtiainen sai lähtöpassit Valta kuuluu kansalle -puolueen johdosta  25.3.2024. Yle. Viitattu 25.3.2024.
2. 1 2 3 4 5 6  Tommi Nieminen: Tapaus Turtiainen  9.1.2022. Helsingin Sanomat. Viitattu 12.1.2022.
3. 1 2 3 4  Puolueohjelma *Valta kuuluu kansalle*. Viitattu 12.8.2021.
4. ↑  Ano Turtiainen tavoittelee uuden puolueen perustamista *Yle*.  17.6.2021. Viitattu 4.9.2021.
5. 1 2  "Ano Turtiaisen johtama puolue ottamassa jalansijaa Keskipohjanmaan vaikutusalueellakin, uusin paikallisyhdistys perusteilla Ylivieskaan – Juha Kärkkäinen teki puolueen kannatusilmoituksen: "Olen toistaiseksi edelleen kepun jäsen"". *Keskipohjanmaa*. 16.1.2022
6. ↑  Valta kuuluu kansalle *Puoluerekisteri*. Viitattu 4.1.2022.
7. 1 2 3  Koko maa, ehdokasasettajakohtaiset tulokset *tulospalvelu.vaalit.fi*. Viitattu 6.4.2023.
8. ↑  Koko maa, tulokset puolueittain ja yhteislistoittain *Vaalien tieto- ja tulospalvelu: aluevaalit 2022*.  15.2.2022. Oikeusministeriö. Viitattu 28.6.2023.
9. ↑  Ano Turtiainen vaihtoi oman eduskuntaryhmänsä nimeä – taustalla tuore puoluehanke *Iltalehti*.  17.6.2021. Viitattu 12.8.2021.
10. ↑  Koskinen, Mika: Ano Turtiaisen Valta kuuluu kansalle merkitty puoluerekisteriin *Iltalehti*.  2.9.2021. Viitattu 2.9.2021.
11. ↑  Kansanedustaja Ano Turtiaisen uusi puolue sai kerättyä tarvittavat kannatusilmoitukset *Ilta-Sanomat*.  12.8.2021. Viitattu 12.8.2021.
12. ↑
13. ↑
14. ↑  Aluevaalit 2022 – Valta kuuluu kansalle -puolueen ehdokkaat (204)  15.12.2021. Valta kuuluu kansalle. Viitattu 2.1.2022.
15. ↑  Sami Fredriksson: Tilastokeskus - Aluevaalit 2022 *www.stat.fi*. Viitattu 15.2.2022.
16. 1 2  VKK:n rivit rakoilevat: Ano Turtiaisen Venäjä-puheet, autoritaarinen johtajuus ja uskonnolliset kannanotot ajavat pois puolueesta *yle.fi*.  11.4.2022. Viitattu 12.4.2022.
17. ↑
18. ↑
19. ↑
20. ↑
21. ↑  Kurvinen, Marjatta: Valta kuuluu kansalle -puolue sai puoluesihteerin Vaalasta *Kainuun Sanomat*.  8.2.2023. Hilla Group oyj. Viitattu 28.6.2023.
22. ↑  Kuntavaalit 2017 – Vaala *Kuntavaalit 2017 – Yleisradion tulospalvelu*.  11.10.2017. Yleisradio oy. Viitattu 28.6.2023.
23. ↑  Kuntavaalit 2021 – Marko Hiltunen, Vasemmistoliitto, Vaala *Kuntavaalit 2021 – Yleisradion tulospalvelu*.  2021. Yleisradio oy. Viitattu 28.6.2023.
24. ↑  Lassuri, Ada: VKK:n Ano Turtiainen ei uusinut paikkaansa kansanedustajana, sai 632 ääntä  2.4.2023. Yle. Viitattu 6.4.2023.
25. ↑
26. ↑
27. ↑  Valta kuuluu kansalle -puolue vaihtaa nimensä *www.iltalehti.fi*. Viitattu 22.10.2023.
28. ↑  Judén, Minna: Käräjäoikeus mitätöi VKK:n ylimääräisen puoluekokouksen päätökset *Länsi-Savo*.  10.11.2023. Viitattu 13.11.2023.
29. ↑  Viranomainen kiinnostui Ano Turtiaisen puolueesta – "Täysin poikkeuksellista" *Ilta-Sanomat*.  24.3.2024. Viitattu 25.3.2024.
30. ↑
31. ↑  Gurbanov, Dmitry. "Sunnuntaivieras: Äärioikeisto käänsi takkinsa koronarajoituksissa ja pisti foliohatun päähänsä". *Kansan Uutiset*. Viitattu 14.1.2022.
32. ↑  Valta kuuluu kansalle: Puolueen yleisohjelma *Puolueohjelmien tietokanta Pohtiva*.  2021. Tampere:  Yhteiskuntatieteellinen tietoarkisto (ylläpitäjä ja tuottaja). Viitattu 24.1.2022.
33. ↑  Tervonen, Tuukka: Sirpaloituneen VKK:n johtaja Ano Turtiainen uskoi vaalivoittoon – nyt hän sanoo Nasan valehtelevan maapallon pyöreydestä ja vaalituloksesta *yle.fi*. Viitattu 21.6.2023.
34. ↑  Tervonen, Tuukka: Ex-kansanedustaja Ano Turtiainen lähti Venäjän junailemana Pietarin talousfoorumiin – "Epätoivoinen yritys", sanoo asiantuntija *yle.fi*. Viitattu 21.6.2023.
35. ↑  Tervonen, Tuukka: Sirpaloituneen VKK:n johtaja Ano Turtiainen uskoi vaalivoittoon – nyt hän sanoo Nasan valehtelevan maapallon pyöreydestä ja vaalituloksesta *Yle Uutiset*.  5.5.2023. Viitattu 5.5.2023.

Aiheesta muualla
----------------

* VKK:n verkkosivusto
* YLE: Selvitimme, millainen on Valta kuuluu kansalle -puolue, joka nappasi kymmenen aluevaltuustopaikkaa – politiikan tutkijat ja edustajat itse kertovat
* YLE: Ano Turtiaisen VKK-puolueessa kuohuu: varapuheenjohtajat ja puoluesihteeri jättivät paikkansa

|  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Suomi Suomalaiset puolueet |
| --- |
|  |
| Eduskuntapuolueet | 

|  |
| --- |
| 
* Kansallinen Kokoomus (48)
* Perussuomalaiset (46)
* Suomen Sosialidemokraattinen Puolue (43)
* Suomen Keskusta (23)
* Vihreä liitto (13)
* Vasemmistoliitto (11)
* Suomen ruotsalainen kansanpuolue (9)
* Suomen Kristillisdemokraatit (5)
* Liike Nyt (1)

 |
|  |
| Hallituspuolueet | 
* Kansallinen Kokoomus
* Perussuomalaiset
* Suomen ruotsalainen kansanpuolue
* Suomen Kristillisdemokraatit

 |
|  |
| Oppositiopuolueet | 
* Suomen Sosialidemokraattinen Puolue
* Suomen Keskusta
* Vihreä liitto
* Vasemmistoliitto
* Liike Nyt

 |

 |
|  |
| Muut rekisteröidyt puolueet | 
* Avoin puolue
* Kristallipuolue
* Liberaalipuolue – Vapaus valita
* Sinimusta liike
* Suomen Kommunistinen Puolue
* Totuuspuolue
* Valta kuuluu kansalle
* Vapauden liitto

 |
|  |
| Puoluehistoriat | 
* Kansallisen Kokoomuksen historia
* Perussuomalaisten historia
* Suomen Keskustan historia
* Suomen Kristillisdemokraattien historia
* Suomen Sosialidemokraattisen Puolueen historia

 |

 |